Ans_1820
Istòria
1820-1821 : en Mexic, mandadís dau coronèu Augustin de Iturbide còntra l'insureccion independentista locala. Pasmens, Iturbide preferiguèt negociar un acòrd amb leis insurgents en febrier de 1821. Dich plan d'Iguala, prevesiá la formacion d'un Empèri de Mexic independent dirigit per lo rèi Ferdinand VII ò un prince de son ostau. Lo catolicisme demorava religion d'Estat e la Glèisa gardava sei bens e sei privilègis. Enfin, l'egalitat juridica èra establida. Iturbide e Guerrero jonhèron sei tropas e, en aost, lei leialistas espanhòus foguèron vencuts e obligats d'acceptar lo plan. En setembre, Iturbide venguèt president d'una regéncia. 1821 : invasion e annexion dau Sultanat de Sennar per leis Egipcians que rescontrèron gaire de resisténcia. 1821 : en Antartida, descubèrta de l'Illa Alexandre, pus importanta illa dau continent, per una expedicion russa menada per Fabian Gottlieb von Bellingshausen (1778-1852). 1821 : començament de la Guèrra d'Independéncia de Grècia. 1822 : refús dau plan d'Iguala per lo rèi espanhòu Ferdinand VII. Mexic foguèt alora sensa cap d'estat fins a la proclamacion d'Augustin d'Iturbide coma emperaire dau país per mantenir un regime monarquic. Lei sièis províncias de la capitanariá generala de Guatemala jonhèron l'Empèri franc dau Salvador qu'assaièt de resistir mai foguèt finalament conquistat après una brèva campanha militara. Pasmens, lo foncionament autoritari dau regime suscitèt una oposicion importanta, rapidament renfòrçada per la crisi financiera de l'estat novèu. 1823 : aprofichant lo declin de la ciutat-estat d'Oyo, Dahomey restabiguèt son independéncia. 1823 : en Mexic, capitada d'un còp d'estat organizat per lo coronèu Antonio López de Santa Anna còntra lo regime autoritari de l'emperaire Augustin I. Augustin foguèt obligat d'abdicar e de s'exilar. Per remplaçar l'Empèri, una republica foguèt proclamada que deguèt rapidament faciar una instabilitat politica recurrenta fins ais ans 1870. D'autra part, dins lo sud, lei províncias d'America Centrala aprofichèron la situacion per proclamar son independéncia. 1824 : en Mexic, temptativa d'Augustin I de reconquistar son tròne. Pasmens, foguèt capturat e fusilhat. 1824 : independéncia de Peró amb l'arribada de l'armada dau generau Simón Bolívar a Lima. Nomat dictator per lo Congrès perovian (10 de febrier), ataquèt amb l'ajuda dau generau Sucre lei darrierei fòrças espanhòlas d'America dau Sud. Sei victòrias de Junín (6 d'aost) e de Ayacucho (9 de decembre) li permetèron de rompre aquelei fòrças e d'acabar victoriosament la Guèrra d'Independéncia de Peró. 1824 : abolicion de l'esclavatge per la Republica Federala d'America Centrala. 1825 : en Japon, renforçament de la politica isolacionista dau país amb l'adopcion d'un decret ordonant a l'artilhariá japonesa de tirar sus totei lei naviris estrangiers passant lòng dau litorau (→ 1837, 1842). 1826 : sostengut per la populacion, lo sultan otoman Mahmud II ordonèt la dissolucion e lo chaple dei janissaris (120,000 mòrts). L'objectiu èra de permetre la modernizacion de l'Empèri en eliminant un important bastion conservator. 1826 : fondacion dins l'estat de Connecticut de la premiera societat de lucha còntra la consomacion d'alcòl (Societat de promocion de la temperància). Èra la consequéncia de la consumacion importanta d'alcòl au sen de la societat estatsunidenca dempuei l'independéncia, especialament entre lei classas popularas. Aquelei societats anavan venir lo pielon dau premier periòde proïbicionista estatsunidenc. 1826-1828 : guèrra Russopèrsa de 1826-1828. Aprofichant l'interès de Russia per Grècia, Pèrsia ataquèt en Caucàs. Pasmens, lo conflicte s'acabèt amb una victòria russa e la signatura dau Tractat de Turkmanchai. Pèrsia perdèt lei khanats d'Erevan e de Nakhichevan, deguèt pagar una indemnitat importanta e deguèt autorizar la circulacion liura dei marchands rus en Pèrsia e sus la Mar Caspiana. thumb|[[Pintura representant la batalha de Navarin.]] 1827 : après la violenta reconquista otomana d'Atenas, lo Reiaume Unit, França e Russia prepausèron una mediacion per reglar lo conflicte grèc. Puei, après un refús de part de Constantinòble, realizèron una demonstracion de fòrça amb la destruccion de la flòta turca estacionada a Navarin (60 naviris turcs destruchs, 6,000 marins tuats) (→ 1828). 1828-1829 : implicacion dirècta de França e de Russia dins la Guèrra d'Independéncia de Grècia. En particular, Russia ataquèt en Bulgaria ont una guèrra majora comencèt. Batuts, leis Otomans deguèron negociar e cedir ai Rus divèrsei territòris en Caucàs. En Grècia, de negociacions comencèron tanben per organizar l'independéncia dau país (→ 1832). 1828 : en Madagascar, mòrt dau rèi Radama I que foguèt remplaçat per sa frema Ranavalona I. Au contrari de son marit, adoptèt una politica conservatritz que son aisse principau èra lo mantenement de la societat e de la religion tradicionalas. 1829 : darriera temptativa espanhòla de reconquistar Mexic amb un desbarcament dins la region de Tampico. Pasmens, l'expedicion foguèt batuda per lei fòrças dau generau Santa Anna. Aqueu darrier poguèt organizar un còp d'Estat e prendre lo poder. 1829 : en Japon, incendi d'Edo (2,800 mòrts, 370,000 bastiments destruchs).